Sir **Malcolm Stanley Bradbury** (\* 7. september 1932, Sheffield – † 27. november 2000, Norwich) bol anglický spisovateľ, autor tzv. univerzitného románu, scenárista, humorista, kritik, univerzitný pedagóg, nositeľ viacerých literárnych cien a rytier Radu Britského impéria.

Životopis
---------

Malcolm Bradbury, narodený v rodine robotníka na železnici, sa dostal na univerzitné štúdiá na University of Leicester a na Queen Mary College v Londýne. Vzdelanie si dopĺňal v Manchestri a v Spojených štátoch. Jeho prvé zamestnanie bolo na Hull University, kde od roku 1959 vyučoval dospelých.

V roku 1961 sa ocitol na Birmingham University, kde vyučoval už iný významný anglický spisovateľ David Lodge, s ktorým uzavrel priateľstvo a tvoril rovnaký žáner univerzitného románu. V roku 1970 sa stal profesorom amerických štúdií na University of East Anglia v Norwichi. Tu pôsobil ako pedagóg do konca svojho života. V roku 1970 založil spolu s Angusom Wilsonom nový projekt – kurz kreatívneho písania, kde sa učili mladé talenty ako boli Kazuo Ishiguro a Ian McEwan.

Tvorba
------

Bradbury si upevnil meno v literatúre ako akademický kritik, románopisec a humorista. Písal pre televíziu, ktorá ho ako médium fascinovala. Napísal viacero kritických prác: *The Modern American Novel* (1983), *No, Not Bloomsbury* a *The Modern World: Ten Great Writers* (obe 1987), *From Puritanism To Postmodernism: A History Of American Literature* (spolu s Richardom Rulandom, 1991) a *Dangerous Pilgrimages* (1995).
Editoval *The Penguin Book Of Modern Britisch Short Stories* (1987) a *The Atlas of Literature* (1996).

Jeho literárny debut bol román *Eating People Is Wrong* (1959), ktorým sa zaradil medzi provinciálnu akademickú obec. Menší úspech získal svojím románom *Stepping Westward* (1965) z prostredia amerického univerzitného kampusu. Inovatívnejšie sa prejavil v ďalšom diele *The History Man* (1975).

Román *Rates of Exchange* (1983) je satirický fiktívny cestopis o turné po jednej východoeurópskej krajine a *Why Come to Slaka?* (1986) napísaná ako turistický sprievodca po vymyslenej krajine. Za román *Rates of Exchange* bol nominovaný na Bookerovu cenu za rok 1983. V roku 1987 mu vyšiel román *Cuts* a *Doctor Criminale* v roku 1992. Jeho posledný univerzitný román *To The Hermitage*, ktorý publikoval v roku 2000 bol zároveň jeho majstrovským dielom, literárnym testamentom a tiež ironickým nekrológom postmodernizmu.

Bradbury napísal viacero kníh a esejí v žánri kritika a literárna história a viacero televíznych hier. Jeho životné dielo náleží do postmodernizmu, jeho hlavnými výrazovými prostriedkami sú ironický humor a satira.

V roku svojho skonu (2000) bol ocenený vyznamenaním rytier Radu britského impéria.

Referencie
----------

1. ↑  TASR. Predstaviteľ univerzitného románu M. Bradbury sa narodil pred 90 rokmi. *teraz.sk* (Bratislava: TASR), 2022-09-07. Dostupné online [cit. 2024-01-31].
2. ↑  HARVEY-WOOD, Harriet. *Obituary: Sir Malcolm Bradbury* [online]. www.the guardian.com, 2000-11-28, [cit. 2024-01-29]. Dostupné online.
3. ↑  BRADBURY, Malcolm. *The Booker Library/authors* [online]. www.thebookerprizes.com, [cit. 2024-01-31]. Dostupné online.
4. ↑  STIERSTORFER, Klaus. *"Postmortemism": Malcolm Bradbury’s Legacy in To the Hermitage* [online]. www.cairn.info/revue-etudes-anglaises, 2006-12-01, [cit. 2024-01-31]. Dostupné online.
5. ↑  Sir Malcolm Bradbury. In:  *Encyclopædia Britannica* [online]. Encyclopædia Britannica, 1998-07-20, [cit. 2024-01-31]. Dostupné online.

Externé odkazy
--------------

* Malcolm Bradbury v Česko-Slovenskej filmovej databáze
* Malcolm Bradbury v Internet Movie Database (po anglicky)
* Zoznam románov Malcolma Bradburyho

Autoritné údaje: * abART: 151299
* BnF: 120233383
* GND: 118913549
* ISNI: 0000000121251712
* LCCN: n79100285
* NK ČR: jn19990001007
* SNK: 210241
* VIAF: 27078588
* WorldCat: lccn-n79100285